पाएं अपने शहर की ताज़ा ख़बरें और फ्री ई-पेपरडाउनलोड करें
कहीं इलाज तो कहीं ऑक्सीजन के लिए हाहाकार, बीच-बीच में आने वाली मौत की खबरें, श्मशान पर चिताओं की लाइन के बीच पॉजिटिव न्यूज सुकून देती है। जिले के डेगाना निवासी 35 साल के संजय टेलर की 26 अप्रैल को कोविड रिपोर्ट पॉजिटिव आई थी। ऑक्सीजन लेवल घटकर 75 हो गया।
फेफड़ों में भी 80 फीसदी तक संक्रमण फैल गया था। लगातार स्थिति नाजुक होती जा रही थी। एक मई को इलाज के लिए डेगाना अस्पताल पहुंचे। वहां के डॉक्टर जगदम्बे सिंह राठौड़ और नर्सिंग स्टाफ के खुशमिजाजी और इलाज ने सारा डर भुला दिया।
चारों ओर कोविड पेशेंट थे, लेकिन कोई भय नहीं था। यहां ऐसी हिम्मत मिली कि 5 दिन ऑक्सीजन सपोर्ट पर रहने के बाद डेगाना CHC स्तर के इलाज से ही महामारी को मात दी और 5 मई को डिस्चार्ज होकर सकुशल घर लौटे। भय के इस माहौल में संजय टेलर की ठीक होने की इस सुखद खबर ने पूरे क्षेत्र के कोरोना मरीजों को नया हौसला और विश्वास दिया है।
लक्षण नजर आते ही कराई जांच
टेलर ने बताया कि उन्हें हल्का बुखार और जुकाम हुआ। इसे मैंने कोविड लक्षणों के तौर पर गंभीरता से लिया और तुरंत अपनी जांच करवाई। 26 को कोविड रिपोर्ट पॉजिटिव आई, इसके बाद घर पर ही आइसोलेट हो गया और शुरुआती इलाज लेना शुरू कर दिया।
तबीयत बिगड़ी तो पहुंचा अस्पताल
होम आइसोलेट रहने के दौरान तबीयत में कोई सुधार नहीं हो रहा था। दिनों दिन हालत खराब होने लग गई और तेज खांसी और बुखार के साथ ही सांस लेने में भी दिक्क्त होने लगी तो हॉस्पिटल में इलाज के लिए पहुंचा। यहां कराए गए एक्सरे में पता चला कि कोरोना संक्रमण के कारण मेरे 80 प्रतिशत फेफड़े संक्रमित हो चुके हैं और इसी वजह से सांस लेने में दिक्कत आ रही थी। इस बीच ऑक्सीजन लेवल भी घटकर 75 तक पहुंच गया।
जिंदगी से हार मान ली थी, पर डॉक्टर ने दिया हौसला
लगातार कोरोना मरीजों के मरने, अस्पताल में बेड नहीं होने जैसी खबरों ने उन्हें मानसिक रूप से तोड़ा तो वहीं सांस लेने में आने वाली भारी कठिनाई, बुखार और छाती के भारीपन के कारण उन्होंने जिंदगी से हार मान ली थी। लेकिन इस दौरान डॉक्टर जगदम्बे सिंह व यहां के नर्सिंग स्टाफ ने उन्हें हौंसला दिया व सही दिशा में उपचार किया।
ऐसे दी महामारी को मात
टेलर ने बताया कि डॉक्टर जगदंबे सिंह ने उनका एंटीबायोटिक उपचार शुरू किया। साथ ही वार्ड में उन्हें लगातार ऑक्सीजन सपोर्ट पर रखा। डॉक्टर और नर्सिंग स्टाफ कोरोना वार्ड में सभी मरीजों को नियमित रूप से प्रोनिंग व्यायाम भी करवाते थे, जिससे उनका ऑक्सीजन लेवल नियंत्रण में आने लगा। वहीं एंटीबायोटिक उपचार ने फेफड़ों से संक्रमण को खत्म करना शुरू किया। इस दौरान उन्होंने भी हौसला और डॉक्टर पर विश्वास रखा। अब उन्होंने 2 दिन पहले महामारी को मात दे दी और सकुशल घर लौट आए हैं।
डेगाना अस्पताल में कार्यरत डॉक्टर जगदंबे सिंह ने बताया कि कोरोना महामारी के खिलाफ जंग में डॉक्टर और मरीज दोनों की भागीदारी जरूरी है। मरीज के हौसले से ही डॉक्टर का उपचार सही दिशा में काम कर सकता है। लोगों को बिना हार माने चिकित्सकीय सलाह पर ध्यान देना चाहिए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn